**Általános indokolás**

A koronavírus világjárvány okozta veszélyhelyzeti intézkedések alapján - 2020. évi CIX. törvény 2. § (1) bekezdés szerinti felhatalmazással - a Kormány a koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről szóló 535/2020. (XII.1.) Korm. rendelet 1. § - ában korlátozta az önkormányzatok helyi adó és települési adó mértékének emelését és új adók kivetését.

A Kormányrendelet 2. § (1) bekezdése alapján 2020. december 2-án lépett hatályba.

A Kormányrendelet értelmében a helyi önkormányzatok a 2021. évben végződő adóévre vonatkozóan új települési és helyi adót nem vethetnek ki, illetve a már meglévő települési és helyi adók mértéke nem lehet magasabb, mint a Kormányrendelet hatálybalépésének napján hatályos és alkalmazandó adó mértéke.

A helyi adókról és az ahhoz kapcsolódó adózás rendjéről szóló 40/2015. (XI. 30.) önkormányzati rendelet módosításáról szóló Budapest Főváros XV. kerület Rákospalota, Pestújhely, Újpalota Önkormányzat Képviselő-Testületének 22/2020. (XI.27.) önkormányzati rendelet 1. §-a 2021. évre vonatkozóan az építményadó mértékét, 2. §-a 2021. évre vonatkozóan a telekadó mértékét a korábbi állapothoz képest megemelte.

A 22/2020. (XI.27.) önkormányzati rendelet 2021. január 1-én lép hatályba, így a Kormányrendelet hatálybalépésének napján hatályos és alkalmazandó adómérték a 40/2015. (XI.30.) önkormányzati rendelet 6. § (1) bekezdésében és 10. §-ában foglalt mérték.

Az érintett 22/2020. (XI.27.) önkormányzati rendelet hatálybalépése esetén tehát a Kormányrendelettel ellentétes rendelkezést tartalmazna, amely az Alaptörvény 32. cikk (3) bekezdését sértené, így a helyzet orvoslása érdekében jogalkotásra van szükség.

A rendelet a jogszabályellenes 22/2020. (XI.27.) önkormányzati rendelet hatálybalépését akadályozza meg, így megelőzve azt, hogy 2021. január 1-től jogszerűtlen állapot jöjjön létre.

**Részletes indokolás**

**1. §-hoz**

A jogalkotásról szóló 2010. évi CXX. törvény (a továbbiakban: Jat.) 9. § (2) bekezdése alapján a már kihirdetett, de hatályba nem lépett rendeletről a jogalkotó kivételes esetben jogszabályban rendelkezhet úgy, hogy nem lép hatályba. Mivel a jogszerűség megőrzése másképp nem érhető el, így az általános indokolásban foglalt célok megvalósítása érdekében a rendelet 1. §-a rendelkezik a 22/2020. (XI.27.) önkormányzati rendelet hatálybaléptetésének elmaradásáról.

**2. §-hoz**

Hatálybaléptető rendelkezés. A Jat. 9. § (3) bekezdése alapján a hatálybalépés időpontja megegyezik a 22/2020. (XI.27.) önkormányzati rendelet hatálybalépésének időpontjával.